憫白菊兩枝作
作者：周紫芝
朝代：宋

paragraphs: 鮮鮮凌霜菊，艶艶粲雲綺。
團欒雙毬枝，婆娑照窗几。
頗訝銀臺俗，深憎澤蘭紫。
瑣碎懸萬鈴，金錢坐堪擬。
彼美誰家姝，軒然兩仙子。
一登君子堂，衙官列桃李。
殷勤極調護，出斛埋地底。
結草障飛霜，分渠泄流水。
那知病根株，咬齧遭蠧蟻。
人生意外憂，多智亦謾爾。
朝來踏雪泥，呼奴亟移徙。
東株真已萎，西株有生理。
萎者不自持，生者能有幾。
君看金谷園，花木亘百里。
忽然奇禍作，過眼盡荆杞。
悠悠可奈何，歸步一笑喜。